DA Den Europæiske Unions Tidende C 128/11

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 128/09)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»PATATA NOVELLA DI GALATINA«

EF-nr.: IT-PDO-0005-01184 – 28.11.2013

BGB ( ) BOB ( X )

1. Betegnelse

»Patata novella di Galatina«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Produktet består udelukkende af knolde af arten Solanum tuberosum, sorten Sieglinde.

De vigtigste egenskaber, ved det produkt, som er beregnet til forbrug, er følgende:

Fysiske egenskaber

— Epidermis (overhuden eller skallen) er mørkegul og skinnende. På grund af forekomsten af sandrester fra dyrkningen i rød jord har produktet også en rustbrun »chokoladeagtig« farve.

— Knoldene er aflange, ovale og middelstore.

— Skrællen er overvejende glat og hel, gnides let af og er fri for revner.

— Knoldene skal være hele, fri for spirer og af regelmæssig form, uden deformiteter og fri for fremmed lugt og smag.

— Knoldene skal være tørre, uden grønfarvning, revner, tryk- og stødpletter, insekt- og larvegnav, pletter og sygdomsfremkaldte skader.

Kemiske egenskaber

— Lavt stivelsesindhold (højst 17 %) og lavt tørstofindhold (højst 21 %).

3.3. Råvarer (kun for forarbejdede produkter)

—

3.4. Foder (udelukkende for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Samtlige trin i produktionen, fra produktion til høst, skal foregå i det afgrænsede geografiske område.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

Etiketten på pakningerne skal indeholde følgende oplysninger:

— logoet og påskriften »Patata novella di Galatina« anført med en skriftstørrelse, der er større end enhver anden påskrift

— oprindelse (produktions- og pakkeområde)

— navn, hjemsted og firmabetegnelse for pakkevirksomheden

— nettovægt ved pakning

— størrelse

— partiets identifikationsnummer

— høsttidspunkt og pakkedato

— Den Europæiske Unions symbol.

Det er forbudt at tilføje andre egenskaber til betegnelsen i punkt 1 end dem, der foreskrives.

4. Præcis afgrænsning af det geografiske område

Produktionsområdet for produktet med den beskyttede oprindelsesbetegnelse »Patata novella di Galatina« består administrativt af det område, som følgende kommuner i provinsen Lecce omfatter: Acquarica del Capo, Alliste, Casarano, Castrignano del Capo, Galatina, Galatone, Gallipoli, Matino, Melissano, Morciano Di Leuca, Nardò, Parabita, Patù, Presicce, Racale, Salve, Sannicola, Taviano og Ugento.

5. Tilknytning til det geografiske område

5.1. Det geografiske områdes egenart

Det produktionsområde, som er typisk for produktet »Patata novella di Galatina«, strækker sig fra den centrale del af kysten ud mod Det Ioniske Hav i provinsen Lecce ind mod halvøens indre.

I dette område ligger gennemsnitstemperaturen i den koldeste måned (januar) mellem 9,50 og 10 °C, og i den varmeste måned (august) mellem 25,6 og 26 °C, hvor de højeste temperaturer ikke sjældent når over 40 °C. I øvrigt forekommer der ikke store temperaturforskelle i dagtemperaturen (forskellen mellem højeste og laveste døgntemperatur) på grund af indvirkningen fra havet, som bidrager til at gøre klimaet mildt.

Det gennemsnitlige antal solskinstimer om året, som er højere end i hele Puglia, ligger på 2 600 timer (for hele Italien er antallet mellem 2 100 og 2 800 timer).

Den mest karakteristiske egenskab ved de arealer, der anvendes til avlen, er, at de består af rød jord, som forekommer langs hele kysten ud mod Det Ioniske Hav og som er typisk for dette område. Der er tale om sandjord med lav til næsten neutral pH-værdi. Jorden har et højt indhold af optagelig fosfor og jern og tilgængeligt kalium, men kun et middelstort indhold af organisk stof og et lavt indhold af total kvælstof. Den røde jord er et typisk eksempel på en »zone- eller klimabetinget jordtype«, dvs. en jord, hvis egenskaber er under kraftig indflydelse af de klimaforhold, hvorunder den er dannet, eftersom den proces, hvorved klippegrunden nedbrydes og jordbunden dannes, samt de naturlige jordbundsdannelsesfaktorer varierer efter klimaet.

Den særlige egenart ved det geografiske område, hvor »Patata novella di Galatina« produceres, kommer yderligere til udtryk gennem de fremgangsmåder, som landbrugerne anvender under høsten. Kartoflerne høstes ved hjælp af enkle mekaniske redskaber, som ikke kommer i direkte kontakt med knoldene. Straks efter optagningen går knoldene direkte til afsætning uden forudgående eller efterfølgende afvaskning i forbindelse med markedsføringen.

5.2. Produktets egenart

De særlige egenskaber ved »Patata novella di Galatina« består i, at det er en meget tidlig sort. Desuden har kartoflen de særlige æstetiske egenskaber, at skrællen som regel er dækket af rester af jord, hvilket giver knoldene den typiske rustbrune farve.

Høsten af »Patata novella di Galatina« foregår hvert år indtil den 30. juni.

Jordresterne på »Patata novella di Galatina« afspejler den typiske jordfarve på dyrkningsarealerne, og deres tilstedeværelse hænger sammen med, at knoldene efter høsten og størrelsessorteringen bringes direkte i handelen uden at have undergået afvaskning, som vil kunne beskadige den tynde skræl.

En anden karakteristisk egenskab ved »Patata novella di Galatina« er det lave tørstofindhold.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

At det kan lade sig gøre at fremskynde høsten, der normalt burde finde sted om foråret og efteråret, skyldes ud over de genetiske og jordbrugstekniske egenskaber også og ikke mindst de særlige jordbundsforhold og klimatiske betingelser i dyrkningsområdet.

Hvad temperaturen angår, er betingelserne for optimale varmeforhold for udviklingen af plantens forskellige fænologiske stadier fuldt ud opfyldt. Da jordtemperaturen aldrig kommer under 3-4 °C inden spiringsfasen, kan læggekartoflen klare sig uskadt igennem en kort periode med vegetativ stilstand, indtil temperaturen stiger hen imod slutningen af februar eller begyndelsen af marts, hvilket fører til tidlig spiring og hurtig udvikling af planten.

De jordbrugsmæssige egenskaber og jordbundsforholdene på de arealer, hvor kartoflen avles, har også en specifik indvirkning på det tidlige modningstidpunkt og visse kemiske og fysiske egenskaber ved knoldene og på peridermens (korkvævets) modningsgrad.

Da de arealer, som »Patata novella di Galatina« dyrkes på, består af sandjord, opvarmes jorden let. Det bevirker en tidlig start på vækstcyklus, og derfor fremskyndes modningen i forhold til andre arealer. Derudover gør sandjordens gode dræningsevne det lettere at udføre de forskellige etaper af dyrkningen, som bl.a. såning og optagning. At denne del af arbejdet kan ske hurtigt, bidrager til, at »Patata novella di Galatina« kan høstes meget tidligt.

Til dyrkningsarealernes egenskaber hører også deres direkte indvirkning på produktets lave tørstofindhold: Eftersom knoldene i løbet af deres dyrkningscyklus ikke støder på forhindringer på grund af sandjorden og indholdet af organisk stof i jorden, hvor de dyrkes, kan de udvikles uhindret og give betydelige udbyttemængder. Det fører til, at værdierne for vægt og dermed tørstofindhold, hvoraf sidstnævnte er en vigtig parameter ved bestemmelsen af de kemiske egenskaber ved »Patata novella di Galatina«, er meget lave.

På de sandjorde, som er karakteristiske for hele dyrkningsområdet, udvikler »Patata novella di Galatina« sig jævnt og bevarer sin form; skrællen kan modnes, og det glatte og glinsende ydre bibeholdes og får den typiske »rustbrune eller ckokoladeagtige« farve på grund af dyrkningen i den typiske røde jord.

Hvad angår plantens udvikling i forhold til varigheden af døgnets lysperiode (fotoperioden), har kartoflen i dette miljø og i denne dyrkningsperiode (november-juni) de bedst tænkelige forhold for vækst. Den korte fotoperiode, som er typisk for dette miljø, gør det nemlig muligt for planten at forsinke eller forhindre blomstringen, hvilket fremmer en bedre og tidligere knoldsætning.

Betegnelsen og dermed tilhørsforholdet til et ganske bestemt område — nemlig Galatina — som kvalitetsgaranti, gennem hvilket kartoflen genkendes, bekræfter den historiske tilstedeværelse i dyrkningsområdet.

Økonomiske og produktionsmæssige aspekter

Kartoffelavlen er af grundlæggende betydning for den jordbrugsmæssige og økonomiske ligevægt i de forskellige kommuner, som ligger på halvøen Salentino ved kysten ud mod Det Ioniske Hav. At valget især er faldet på kartoflen og ikke på andre afgrøder, som også dyrkes i hele regionen som f.eks. vandmelon og peberfrugt, skyldes ud over det konkrete dyrkningspotentiale, der følger af de gunstige jordbunds- og klimaforhold, også, at dyrkningen af kartoflen er relativt mere enkel, og at den er mindre teknik- og kapitalkrævende. Hertil skal føjes, at dyrkningen af kartoflen i forhold til førnævnte arter egner sig godt som blandingskultur med olivendyrkning — hvor træerne er plantet med store mellemrum på traditionelt drevne plantager — som det altid er foregået og som det stadig foregår i langt de fleste tilfælde. I denne produktionssammenhæng har det i årtier generelt været sædvane at høste olivenfrugterne i forvejen (senest i slutningen af oktober) direkte fra træerne. Derved er det muligt at opnå en olie af en langt højere kvalitet, end hvis olivenfrugterne samles op fra jorden — hvorved der i sidstnævnte tilfælde lægges beslag på arealerne i et længere tidsrum — og det er uden tvivl den mest effektive metode til lang tid i forvejen at klargøre de arealer, hvor læggekartoflerne skal sættes. Den tidlige sætning fører til en tidligere modning af knoldene, hvilket yderligere fremmer den tidlige høst af afgrøden.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (3))

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

direkte på det italienske landbrugs-, fødevare- og skovbrugsministeriums hjemmeside (www.politicheagricole.it).

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.